Smag, lugt og føl dig frem i komplet mørket.

Danmarks Radios børneprogram 'Ultras Sorte Kageshow' får prisen som bedste underholdning for børn ved dette års International Emmy Kids Awards, der fandt sted i går aftes i Frankrig.

Det oplyser DR Presse.

Det er første gang nogensinde, at DR løber med en Emmy for et af sine børneprogrammer.

Børn bager kager i mørke

I showet bager børn kager i et mørklagt rum, og det bliver vist på kanalen Ultra, som underholder landets syv- til tolvårige.

Holdet bag programmet er overvældede over den flotte pris, siger Jonas Kryger, der er redaktør for DR Ultra.

- Vi har fået den største tv-pris, man kan, med et dansk program - udviklet internt i DR og foran koncepter med gigantiske budgetter.

En hyldest af det uperfekte

- Vi er så stolte og taknemmelige over for det produktionshold, som har knoklet for at opfylde den fineste af alle missioner: at inspirere danske børn til at samarbejde og hylde det uperfekte, siger han.

I det kaotiske bageprogram, som har komikeren Nikolaj Stokholm som vært, dyster børnene om at bage en kage efter bedst mulige evne i komplet mørke.

De må føle, lugte og smage sig frem i køkkenet for at kreere en mesterlig kage.

Og det er ikke altid lige let at blive mesterbager, når lyset er slukket. Showet hylder sammenholdet og det uperfekte - til forskel voksenprogrammet Den Store Bagedyst, som har det perfekte bagværk i fokus.

Læs også : Historisk hyldest til dansk drama i nat

Det er femte år i træk, at Emmy Kids-statuetterne er blevet uddelt. Der var i alt 13 lande nomineret i syv forskellige kategorier.

Se 'Ultras Sorte Kageshow' på DR TV her.